**Genåbning af Pedersborg Børnehus – retningslinjer vedr. Covid-19**

**Kære alle**

**Læs venligst dette igennem - meget grundigt.**

Det er en særlig tid vi befinder os i alle sammen. Med beslutningen om at genåbne daginstitutioner, følger der nogle særligt skærpede vilkår, som vi skal efterleve. Der er meget der skal tages hensyn til, for stadig at minimere smittespredning af corona.

Dette kræver hjælp fra jer forældre, ligesom det ændrer vores og jeres barns hverdag i Pedersborg Børnehus.

Vi vil fortsat gøre alt for, at jeres barn har en god, tryg og udviklende hverdag i Pedersborg Børnehus.

**Nye Retningslinjer pr. 20 April 2020**

**Modtagelse af børn:**

Der opsættes håndsprit ved alle låger ind til Pedersborg Børnehus. Benyt disse når i kommer og går.

Når i skal aflevere jeres børn, skal det ske udendørs. Vi henstiller til at i så vidt muligt bruger indgangsdøren ved egen stue. Dette kan vi ikke sikre helt fra kl. 6.30, men vi sørger for at alle stuer åbner hurtigst muligt.

Vi har bedt jer om at melde ind hvilke dage og i hvilket tidsrum i har jeres barn i pasning i Pedersborg Børnehus.

Ud fra dette laver vi en oversigtsplan over hvilke stuer der åbner hvornår, samt hvilke grupper børnene er i, i løbet af dagen. Børnene er på egen stue, og er opdelt i en indegruppe og en udegruppe.

Vi sender oversigtsplanen til jer, så snart vi har samlet tilbagemeldinger om pasning fra jer alle.

Der vil være personale der tager imod jeres barn – 1 ad gangen – følger barnet ind og sørger for at det får vasket hænder og for lagt ting i garderoben.

Det betyder også at der kan opstå lidt ventetid i forbindelse med aflevering af jeres børn. Her skal vi henstille til, at i tager eventuel ventetid med i betragtning når i afleverer og dels at I er opmærksomme på at holde afstand til hinanden hvis I er flere der kommer på samme tid og vil afleverer.

Desuden er det vigtigt at I som forældre er gode til et hurtigt farvel til jeres børn. Vi skal nok sørge for at tage godt imod som vi plejer, også selv om jeres børn kan være lidt kede af det.

**Afhentning:**

Når i henter jeres børn kan i via oversigtsplanen orienterer jer om hvor jeres barn er – om det er inde eller ude. Hvis det er udegruppe kan i se hvilken legeplads det er på.

Dette vil være gældende for børnehavebørnene.

I vuggestuen er det ikke lige så præcist, da det afhænger af hvornår og hvor længe børnene sover.

Når i henter, så skal i ikke gå indenfor. Vi hjælper med at hente ting i garderoben og vi hjælper med at følge barnet over til jer til afhentning.

Her skal vi også bede om jeres hjælp. Når vi er ude og skal ind og hente garderobeting, har vi brug for at i kortvarigt har opsyn med de øvrige børn der er på legepladsen, såfremt der ikke er 2 personaler ud.

Sørg for at afhentningen foregår så hurtigt som muligt.

**Morgenmad:**

Det er meget vigtigt, at vi ikke forsamles flere end anbefalet.

Vi har derfor besluttet, at vi ikke kan tilbyde morgenmad i denne periode.

Så vidt det er muligt, så sørg for at have spist morgenmad hjemme. I kan også selv have morgenmad med. Har i selv morgenmad med, skal det være i en madkasse – og selvfølgelig sundt og nærende.

**Legetøj:**

Børnene må **ikke** tage deres eget legetøj med I Pedersborg Børnehus. Heller ikke sovebamser/nusseklude

**Syge børn:**

Er dit barn syg må det ikke komme i daginstitution. Heller ikke med milde symptomer.

Børn må først komme i daginstitution når det har været symptomfri i 2 døgn (48 timer)

Bliver et barn syg mens det er i daginstitution, ringer vi til jer og beder komme og hente så hurtigt som muligt.

Når vi vurderer om børn er syge gøres det ud fra følgende indikatorer:

1: Feber. Har dit barn over 38 i temperatur (vi har indkøbt pandetermometer, som dels er meget pålidelige dels for at undgå berøring)

2: En vurdering af barnet almentilstand (f.eks. sløvhed, meget snottet, hosten)

Vi kan godt melde barns syg alene på en vurdering af barnets almintilstand, altså uden at der er konstateret feber.

Opstår der en akut situation (meget høj feber, vejtrækningsproblemer m.m) er proceduren følgende:

1: Vi ringer 112

2: Vi ringer til jer forældre

**Hviletid og børn der skal sove:**

I børnehaven er der er **ikke** hviletid. Dette grundet skærpede pladskrav og afstandskrav.

Kun børn der **skal** sove kan gøre dette.

**I skal selv have sengetøj med – hver dag:**

Sundhedsstyrelsen henstiller til at børnene sover i eget sengetøj. Sengetøjet skal vaskes hver dag ved 80 grader.

**For såvel vuggestuen og børnehaven betyder det, at i selv skal medbringe sengetøj hver dag, og sørge for at det er vasket ved 80 grader**.

Brugt sengetøj skal tages med hjem ved afhentning.

Dette er vi nødsaget til, dels fordi Sundhedsstyrelsen henstiller til det, og dels fordi vi har begrænset kapacitet til at få vasket al sengetøj hver dag. Vi prioriterer også at kunne bruge vores tid sammen med børnene, fremfor i vaskekælderen.

**Børn der bruger sut:**

Sørg for at der er navn på sutten og at sutten er fastgjort med klemme til barnets tøj. Hermed mindskes muligheden for at børnene taber sutten og andre tager den i munden.

Sørg for at have flere (3-4) rene sutter med.

Vi skolder brugte sutter dagligt.

**Kontakt til personalet:**

Normalvis er i vant til at kunne vende dagens gang og andre relevante ting i den daglige kontakt med personalet især ved aflevering og afhentning.

Dette kan vi ikke i samme grad som tidligere. Er der brug for at få ting drøftet, beder vi jer i stedet om at ringe til stuens personale, evt. via sms aftale et passende tidspunkt.

Vi vil fortsat formidle generelt om dagens oplevelser og aktiviteter via Facebook.

**Venlig hilsen**

**Pedersborg Børnehus**